[pic] | COMISIA COMUNITĂŢILOR EUROPENE |

Bruxelles, 20.11.2007

COM(2007) 744 final

2007/0258 (ACC)

Propunere de

DECIZIE A CONSILIULUI

privind semnarea și încheierea Acordului interimar privind comerțul și aspectele legate de comerț între Comunitatea Europeană, pe de o parte, și Republica Serbia, pe de altă parte

(prezentată de Comisie)

EXPUNERE DE MOTIVE

1. Propunerea de decizie a Consiliului prezentată în anexă reprezintă instrumentul juridic pentru semnarea și încheierea Acordului interimar între Comunitatea Europeană, pe de o parte, și Republica Serbia, denumită în continuare „Serbia”, pe de altă parte[1].

2. În conformitate cu directivele de negociere adoptate de Consiliu la 3 octombrie 2005, astfel cum au fost modificate la 24 iulie 2006, și după o suspendare de trei luni cauzată de cooperarea insuficientă a Serbiei cu Tribunalul Penal Internațional pentru fosta Iugoslavie (TPI), Comisia a reluat, la 13 iunie 2007, negocierile privind încheierea unui acord de stabilizare și asociere (ASA) cu țara în cauză. Comisia propune Consiliului semnarea și încheierea ASA, însă acordul respectiv nu intră în vigoare decât după ratificarea sa de către Comunitate și toate statele membre ale acesteia, pe de o parte, și de către Serbia, pe de altă parte.

3. Până la ratificarea ASA, Comisia propune, în conformitate cu directivele de negociere și cu articolul 139 din ASA, încheierea unui acord interimar care să permită intrarea în vigoare a dispozițiilor privind comerțul și aspectele legate de comerț din ASA în cel mai scurt timp după semnarea ASA. Comisia a negociat textul unui acord interimar cu Serbia și l-a parafat la 7 noiembrie 2007.

4. Concesiile comerciale mai favorabile acordate de Regulamentul (CE) nr. 2007/2000 al Consiliului din 18 septembrie 2000 privind introducerea de măsuri comerciale excepționale în favoarea țărilor și teritoriilor participante și legate de procesul de stabilizare și asociere pus în aplicare de către Uniunea Europeană, de modificare a Regulamentului (CE) nr. 2820/98 și de abrogare a Regulamentelor (CE) nr. 1763/1999 și (CE) nr. 6/2000[2] vor continua să se aplice, în paralel cu acordul interimar.

5. Comisia solicită Consiliului ca atunci când rezultatul examinării efectuate în comun de către Consiliu şi Comisie a îndeplinirii condiţiilor politice va fi unul pozitiv[3] să aprobe rezultatele negocierilor și să semneze și să încheie acordul interimar în numele Comunității Europene, pe baza propunerii prezentate în anexă.

2007/0258 (ACC)

Propunere de

DECIZIE A CONSILIULUI

privind semnarea și încheierea Acordului interimar privind comerțul și aspectele legate de comerț între Comunitatea Europeană, pe de o parte, și Republica Serbia, pe de altă parte

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf și articolul 300 alineatul (3) prima teză,

având în vedere propunerea Comisiei,

întrucât:

(1) Până la intrarea în vigoare a Acordului de stabilizare și asociere între Comunitățile Europene și statele membre ale acestora, pe de o parte, și Republica Serbia, pe de altă parte, semnat la …………….., este necesar să se aprobe Acordul interimar privind comerțul și aspectele legate de comerț între Comunitatea Europeană, pe de o parte, și Republica Serbia, pe de altă parte.

(2) Dispozițiile comerciale ale prezentului acord au un caracter excepțional, determinat de politica pusă în aplicare în cadrul procesului de stabilizare și de asociere și nu vor reprezenta, pentru Uniunea Europeană, un precedent în domeniul politicii comerciale practicate de Comunitate față de alte țări terțe decât cele din Balcanii de Vest.

(3) Prezentul acord ar trebui semnat și aprobat,

DECIDE:

Articolul 1

(1) Acordul interimar privind comerțul și aspectele legate de comerț între Comunitatea Europeană, pe de o parte, și Republica Serbia, pe de altă parte, anexele și protocoalele la acesta, precum și declarațiile comune și declarația Comunității Europene anexate la Actul final sunt aprobate prin prezenta decizie în numele Comunității.

(2) Textele menționate la alineatul (1) sunt anexate la prezenta decizie.

Articolul 2

Președintele Consiliului este autorizat prin prezenta decizie să desemneze persoana (persoanele) împuternicită (împuternicite), în numele Comunității, să semneze acordul și să depună instrumentul de aprobare prevăzut la articolul 59 din acord.

Adoptată la Bruxelles,

Pentru Consiliu

Președintele

[1] Încheierea acordului interimar este condiționată de semnarea acordului de stabilizare și asociere, prevăzută a avea loc la Bruxelles în al doilea sau al treilea trimestru al anului 2007. Pentru a asigura intrarea în vigoare a Acordului interimar în cel mai scurt timp, cele două proceduri au fost lansate în paralel.

[2] JO L 240, 23.9.2000, p. 1. Regulament, astfel cum a fost modificat ultima dată prin Regulamentul (CE) nr. 1946/2005 (JO L 312, 29.11.2005, p.1).

[3] 12589/05 şi 12591/05 PESC